b'\n_START_ARTICLE_\nWalter Scott\n_START_SECTION_\nBiografi\n_START_PARAGRAPH_\nWalter Scott var opprinnelig utdannet jurist, og begynte \xc3\xa5 virke som advokat i 1792. Syv \xc3\xa5r senere ble han \xc2\xabsheriff-depute\xc2\xbb (en skotsk dommer-tittel) i Selkirkshire. Etter \xc3\xa5 ha v\xc3\xa6rt med p\xc3\xa5 \xc3\xa5 stifte tidsskriftet Quarterly Review, giftet han seg og bosatte seg p\xc3\xa5 godset Abbotsford House. Fra da av konsentrerte han seg om skrivingen, hvilket kom til \xc3\xa5 resultere i totalt 29 romaner. De f\xc3\xb8rste ble utgitt anonymt. B\xc3\xb8kene hans vakte snart internasjonal oppsikt, og ble beundret av s\xc3\xa5 vel publikum som litter\xc3\xa6re kritikere. _NEWLINE_Scott ble adlet i 1820. P\xc3\xa5 tross av hans litter\xc3\xa6re suksess ble hans siste leve\xc3\xa5r preget av motgang. I 1826 ble han holdt ansvarlig for en enorm gjeld da et bokhandlerfirma han hadde v\xc3\xa6rt involvert i, gikk konkurs. For \xc3\xa5 betale gjelden startet han en intens skrivevirksomhet. Arbeidspresset \xc3\xb8dela helsen og Scott d\xc3\xb8de utslitt i 1832.\n_START_SECTION_\nForfatterskap\n_START_PARAGRAPH_\nHelt fra ungdommen av n\xc3\xa6ret Walter Scott en s\xc3\xa6rlig interesse for sagn, sanger og myter som dreide seg om de gamle grensekampene mellom den engelske og den skotske adelen. Han var s\xc3\xa6rlig opptatt av middelalderen. Sterkt inspirert av tysk romantikk og sin landsmann Thomas Percys balladesamling Reliques (1765), gav Scott mellom 1802 og 1803 ut sin egen samling skotske ballader;  Minstrelsy of The Scottish Border. Han vakte for alvor oppsikt i 1805 med et epos skrevet etter m\xc3\xb8nster av franske ridderromanser; The Lay of the Last Minstrel. Typisk for Walter Scotts skrivestil er spenningshistorier spunnet rundt store tabl\xc3\xa5er, detaljerte beskrivelser, og forfatterens inng\xc3\xa5ende kjennskap til historiske fakta og detaljer. Scotts skildringer kjennetegnes av god spr\xc3\xa5klig flyt, mange lyriske partier, et sammensatt persongalleri og en god del humor. Mange av historiene tar utgangspunkt i skotsk historie. Walter Scott var p\xc3\xa5 mange m\xc3\xa5ter den f\xc3\xb8rste britiske forfatter som opplevde \xc3\xa5 f\xc3\xa5 internasjonal ber\xc3\xb8mmelse i sin livstid. Han hadde lesere i Storbritannia, Irland, Europa, Australia og Nord-Amerika.'